Az ellenzéki polgármester a város három intézményébe szeretett volna koronavírus-teszteket megrendelni, de nem sikerült neki.

Koronavírus - a második hullám Fél évvel a koronavírus-világjárvány tavaszi kitörése után megérkezett a pandémia második hulláma. A fertőzöttek számának radikális emelkedése egyre több országot kényszerít ismét korlátozások bevezetésére annak ellenére, hogy a világgazdaság még magához sem tért a tavaszi járványkitörés hatásaitól. A jelek szerint a második hullám Magyarországot is elérte. Kövesse híreinket!

Két balmazújvárosi idősotthonban és egy nagyháti szociális intézményben rendelte volna meg a koronavírus-tesztek elvégzését a város önkormányzata: 285 gondozottól és 138 dolgozótól szerettek volna mintát vetetni. Az ellenzéki polgármester, Hegedüs Péter meg is rendelte a tesztelést, miután megtudta, hogy a megyeszékhelyen, Debrecenben az egyik otthon lakója koronavírusos lehet (a tesztje negatív lett). Ám nem sikerült elérnie, hogy levegyék a mintákat – írta meg a 24.hu.

A polgármester a lapnak elmondta, hogy egy olyan magánlabornál próbálkozott, amely szerződéses partnere az egyik önkormányzati cégnek. Ott elutasították, csupán annyit mondtak neki, hogy "a tömeges tesztelést jelenteni kell felfelé", azaz engedélyeztetni szükséges a kormányhivatallal, amely jelentést küld az operatív törzsnek.

A cikk szerint Hegedüs ezután a Hajdú-Bihar megyek kormányhivatal vezetőjét, egyben a megyei védelmi bizottság vezetőjét, Rácz Róbertet kereste fel, és arra hivatkozott, hogy ha a debreceni idősotthonok lakóit letesztelték, annak elmaradása sértené a balmazújvárosi idős- és szociális otthonok lakóinak egészséghez való jogát, illetve az egészségügyi törvényben is garantált esélyegyenlőséghez való jogukat. Azt is jelezte, hogy az önkormányzat egészségügyi dolgozói önként vállalnák a minták levételét.

"Azt a választ kaptam, hogy ez nem lehetséges, mert elkaphatják a fertőzést, ezzel pedig akadályoznánk a járványügyi védekezést, ami büntetőjogi kategória" – idézte a lap a polgármestert.

A városvezető ezután informálisan azt a tájékoztatást kapta, hogy a tesztelés pánikot keltene. "De akkor Debrecenben miért nem keltett pánikot?" – tette fel a kérdést. Hozzáfűzte: gyanúja szerint a különböző elbánás oka az, hogy a megyeszékhely fideszes vezetésű – ott Papp László a polgármester –, míg Balmazújváros nem az.

A lap megkereste Pappot, hogy megtudja, hogyan intézte el a mintavételt az idősotthonokban. Sajtófőnöke azt válaszolta, hogy a fenntartó debreceni önkormányzat rendelte el a teljes körű szűrést az intézményben.

Az illetékes kormányhivatal és az operatív törzs a 24.hu cikkének megjelenéséig nem válaszolt a kérdéseikre.